Diari Oficial de la Generalitat Valenciana


Sumari del DOGV 1623, del 17-09-1991 (1991/822595)

ORDRE d'1 d'agost de 1991, del Conseller d'Administració Pública, per la qual es regula el procediment de canvi temporal de lloc de treball o funcions en els períodes d'embaràs, part o lactancia i els permisos de preparació al part de les dones al servei de l'administració del Consell de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1991/08/01/(1)/dof/vci/html**

### Dades del document

Número de DOGV
:   1623

Data del DOGV
:   17-09-1991

Secció del DOGV
:   DISPOSICIONS GENERALS

Número del document
:   1991/822595


Data del document
:   01-08-1991

Organisme emissor
:   Conselleria d'Administració Pública

Tipus de document
:   Ordre

Anàlisi jurídica

Ordre d'1 d'agost de 1991, del Conseller d'Administració Pública, per la qual es regula el procediment de canvi temporal de lloc de treball o funcions en els períodes d'embaràs, part o lactància i els permisos de preparació al part de les dones al servei de l'administració del Consell de la Generalitat Valenciana.  
Havent-se establert, mitjançant Decret 79/1991, de 13 de maig, del Consell de la Generalitat Valenciana, la protecció de la maternitat del personal al servei de la Generalitat Valenciana, i a la vista del contingut de la Proposta Sindical Prioritària, cal regular el procediment administratiu que faça possible aquesta protecció, alhora que possibilite el manteniment del bon funcionament dels serveis públics de l'administració valenciana.  
Per tant, fent ús de les competències que m'atribueixen les disposicions legals aplicables,  
ORDENE:  
Article primer  
Aquesta ordre s'aplicarà al personal que treballa en l'administració de la Generalitat Valenciana, llevat del personal docent i sanitari, el qual s'haurà de regir per les seues normes específiques d'acord amb el que disposa l'article 1 de la Llei de la Funció Pública Valenciana.  
Article segon  
Quan les funcions atribuïdes a un Lloc de treball exercit per la dona embarassada o en període de lactància natural puguen ser perjudicials o especialment penoses per a aquesta o per al fetus, podrà sol·licitar-se el canvi temporal de funcions o de lloc de treball amb reserva del que s'exercia d'acord amb el que disposa aquesta ordre.  
Article tercer  
Per poder acollir-se al supòsit de l'article anterior s'hauran d'exigir els següents requisits:  
a) La interessada haurà de fer la petició per escrit davant el secretari general o òrgan competent de la conselleria a què pertanya.  
b) A la sol·licitud s'haurà d'adjuntar l?informe del metge de l?empresa, si en té, o de la Seguretat Social, el qual haurà d'indicar expressament les funcions que siguen inadequades, penoses o amb risc per a la sol·licitant o el fetus durant el període d'embaràs i; sí escau, de lactància.  
Article quart  
A la vista de la sol·licitud i de l'informe mèdic, el secretari general o l?òrgan corresponent dictarà, en el termini de quinze dies, resolució en què es determine concretament les funcions que haurà de realitzar la sol·licitant en el seu lloc de treball o la proposta d'adscripció provisional a un nou lloc de treball. Aquesta assignació de funcions o adscripció provisional tindrà una durada màxima equivalent al període de l?embaràs o de lactància natural, en ambdós casos d'acord amb el que establesca el preceptiu dictamen mèdic. En el supòsit de proposta d'adscripció a un nou lloc de treball la resolució del secretari general es comunicarà a la Direcció General de la Funció Pública per a la seua formalització.  
En el cas de desacord de la treballadora amb les funcions o el lloc assignat aquesta podrà acudir als òrgans de representació dels treballadors que preveu la Llei 9/87, els qual hauran d'informar favorablement sobre el canvi de Lloc de treball.  
Article cinquè  
L'atribució de funcions diferents a les del lloc de treball o l'adscripció a altre lloc durant el període d'embaràs o, escau, de lactància, no tindrà cap repercusió econòmica o professional. Aquestes circumstàncies cessaran en el moment e què desapareguen les causes que les motivaren.  
Article sisè  
Els permisos a què fan referència els articles quatre i cinc del Decret 79/1991 es concediran mitjançant resolució de l'òrgan competent de la conselleria o organisme al qual estiga adscrita la treballadora. En qualsevol cas, haurà d'aportar-se el certificat acreditatiu de l'assistència durant el període sol·licitat en horari coincident amb la jornada de treball.  
DISPOSICIO FINAL  
Aquesta ordre vigirà l'endemà de la publicació en el DOGV.  
València, 1 d'agost de 1991.  
El Conseller d'Administració Públic   
EMERIT BONO I MARTINEZ


Còpia Permalink ELI